Hunter, Katherine (2019-04)
AFRIKAANSE OPSOMMING: Opeenvolgende narratiewe, ook bekend as strokiesprente, wat direk die natuur van die vroulike liggaam en die vloeiing wat daarmee gepaard gaan aanspreek, is al beide gekritiseer en aangeprys. Hierdie strokiesprente het lesers op verskeie maniere geaffekteer, wat gelei het tot gevoelens van opgewondenheid, belangstelling, walging en selfs intensiewe woede. Die doel van hierdie navorsingsprojek was om ondersoek in te stel na die wyse waarop liggaamlike feminisme in die strokiesverhaal, Shapes of flow, affek-reaksies kan voortbring. Feministe beskou ligaamlike feminisme uit beide 'n positiewe en negatiewe perspektief, afhangende daarvan of die feministe biologiese geslag as maggewend of verswakkend beskou. Verskeie aspekte van hierdie onderwerp word as taboe beskou in 'n sosiokulturele omgewing. Hierdie siening het veroorsaak dat daar steeds aarseling is om oor die vroulike liggaam te teoretiseer. Affek-teorie sluit goed aan by hierdie debat, aangesien dit aangewend kan word as 'n instrument om menslike reaksies teenoor ongemaklike onderwerpe te ondersoek. Die teoretiese temas wat ontleed is, sluit verskil-feminisme en Suid-Afrikaanse feminisme in. Elizabeth Grosz (1994:xii) het voorgestel dat die konsep van 'n Mobius-strook gebruik kan word om tweevoudige pare (byvoorbeeld seks/geslag en self/ander) te benader. Daar word geglo dat sodanige pare kan lei tot essensialisme en diskriminasie. Die konsep van die Mobius-strook het die potensiaal om hierdie gapings te oorbrug. Nog 'n belangrike feministiese teorie wat uit die ondersoek na vore gekom het, is Bracha Ettinger se matriksgrensruimte (Ettinger 2006:220). 'n Gevallestudie is aangewend om kwalitatiewe data te versamel. Die deelnemers het bestaan uit elf universiteitsvlak-studente wat Visuele Kommunikasie studeer by 'n instituut van ontwerp in die Weskaap. 'n Naturalistiese navorsingsparadigma is gebruik om die data in te samel deur middel van semi-gestruktureerde onderhoude, veldwaarneming en groepbesprekings. 'n Interpretatiewe en induktiewe benadering is aangewend om die data te ontleed. Die studie het ontdek dat daar nog ongemak onder mans sowel as vrouens bestaan om die liggaam en kwessies wat daarmee verband hou, te bespreek. Die ongemak was veral opmerkbaar toe sake rakende menstruasie bespreek is. 'n Paar van die deelnemers het persoonlike ervarings onthou waartydens hulle skaam en verleë gevoel het as gevolg van die natuurlike funksies van hulle liggame. Die onderwerp van die vroulike ligaam word al lank in diskoers onderdruk en verswyg - selfs in feministiese debatte. Die strokiesverhaal wat aan die deelnemers voorgelȇ is, het bespreking van die taboe-onderwerpe gestimuleer. Affek word in 'n kulturele raamwerk gevorm, wat beteken dat dit gebruik kan word om dominante magsregimes te versterk. In teenstelling hiermee kan affek egter ook gebruik word om sulke regimes te vernietig.
Please refer to this item in SUNScholar by using the following persistent URL: http://hdl.handle.net/10019.1/105818